**Budapest Főváros Önkormányzata Közgyűlésének**

**…../2013. (… . … .) önkormányzati rendelete**

**a fővárosi közutak nem közlekedési célú igénybevétele esetén fizetendő díjakról**

Budapest Főváros Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében és a Magyarország helyi önkormányzatairól szóló 2011. évi CLXXXIX. törvény 23. § (4) bekezdés 1. pontban meghatározott feladatkörében eljárva, a közúti közlekedésről szóló 1988. évi I. törvény 37. § (1) bekezdésében foglaltakra is figyelemmel a következőket rendeli el:

*1. §*

A rendelet hatálya kiterjed a külön jogszabályban meghatározott szerint Budapest Főváros Önkormányzata kezelésében lévő valamennyi közút (a továbbiakban: fővárosi közút) Budapest közigazgatási határán belül eső szakaszaira, kivéve a gyorsforgalmi utakat.

*2. §*

(1) A rendelet hatálya alá tartozó fővárosi közút nem közlekedési célú igénybevétele esetén – külön jogszabályban meghatározottak szerint – hozzájárulást kell kérni a BKK Budapesti Közlekedési Központ Zártkörűen Működő Részvénytársaságtól, mint a fővárosi közút eljáró kezelőjétől.

(2) A fővárosi közút területének nem közlekedési célú igénybevételéért – a (3) bekezdésben és 3. § (3) bekezdésben, valamint a külön jogszabályokban meghatározott eseteket kivéve – igénybevételi díjat kell fizetni, amelynek megállapításáról és beszedéséről az eljáró kezelő gondoskodik.

(3) Ha a fővárosi közút nem közlekedési célú igénybevételére közterület-használati megállapodás alapján kerül sor, a közterület-használati megállapodás szerint használatba adott fővárosi közút vonatkozásában e rendelet szabályait csak akkor kell alkalmazni, ha a közterület-használatot szabályozó egyéb jogszabályok eltérően nem rendelkeznek.

*3. §*

(1) A fővárosi közút nem közlekedési célú igénybevétele esetén alkalmazandó díjtételeket és szorzószámokat – a (2) bekezdésben foglalt kivétellel – jelen rendelet *1. melléklete* tartalmazza.

(2) Közterületi futó sportverseny miatt az útpálya nem közlekedési célú igénybevétele esetén alkalmazandó díjtételeket és szorzószámokat jelen rendelet *2. melléklete* tartalmazza.

(3) Az igénybevételi díjat az *1.* vagy a *2. melléklet* díjtételei és szorzószámai alapján kell kiszámítani és a közútkezelői hozzájárulásban meghatározott módon kell megfizetni. Ha a kiszámított díj összege az 1000 forintot nem haladja meg, úgy a kérelmezőnek nem kell igénybevételi díjat fizetnie.

*4. §*

(1) A rendelet a kihirdetést követő 31. napon lép hatályba.

(2) Hatályát veszti a helyi közutak nem közlekedési célú igénybevétele esetén fizetendő díjakról szóló 41/2012. (V. 8.) Főv. Kgy. rendelet.

|  |  |
| --- | --- |
| **Sárádi Kálmánné dr.**  **főjegyző** | **Tarlós István**  **főpolgármester** |

***Indokolás***

***Általános indokolás***

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 23. § (4) bekezdés 1. pontja szerint a Fővárosi Önkormányzat feladata többek között törvényben vagy kormányrendeletben meghatározott kiemelt forgalmú vagy országos közúti közlekedésben fontos szerepet játszó útvonalak, sugár- és gyűrűirányú közutak, kiemelt tömegközlekedési csomópontok. kiemelt közparkok és közterek kezelése, fejlesztése, üzemeltetése. Az Mötv. felhatalmazása alapján alkották meg a Fővárosi Önkormányzat kezelésében lévő főútvonalak, közutak és közterületek kijelöléséről szóló 432/2012. (XII. 29.) Korm. rendeletet, amely 2013. január 1-én lépett hatályba.

Az Mötv. és a Korm. rendelet megváltoztatta a fővárosi közútkezelés rendszerét, ezért a helyi közutak nem közlekedési célú igénybevétele esetén fizetendő díjakról szóló 41/2012. (V. 8.) Főv. Kgy. rendelet hatályon kívül helyezése és új rendelet megalkotása vált szükségessé.

***Részletes indokolás***

*Az 1. §-hoz*

A rendelet területi és tárgyi hatályát rögzíti.

*A 2. §-hoz*

A fővárosi közút nem közlekedési célú igénybevétele esetén a hozzájárulás szabályait, illetve a díjfizetési kötelezettséget, valamint a kivételeket határozza meg. (Így pl. nem kell díjat fizetni, a közúti közlekedésről szóló 1988. évi I. törvény 37. § (1) bekezdésében, a közutak igazgatásáról szóló 19/1994. (V. 31.) KHVM rendelet 6. § (4) bekezdésében foglalt esetekben, valamint akkor, ha a fővárosi közút nem közlekedési célú igénybevétele közterület-használati megállapodás alapján történik, vagy a kiszámított díj az 1000 forintot nem haladja meg.) Ezek a rendelkezések megteremtik meg az összhangot a közterület-használat és a közút nem közlekedési célú igénybevételének esete között, kizárva annak lehetőségét, hogy ugyanazon igénybe vett területre két különböző jogcímen is díjfizetési kötelezettség keletkezzen.

*A 3. §-hoz*

A fővárosi közutak nem közlekedési célú igénybevétele esetén fizetendő díjak kiszámításának alapjául szolgáló egyes díjtételeket és szorzószámokat a rendelet *1.* és *2. mellékletei* tartalmazzák.

*A 4. §-hoz*

A rendelet hatálybalépéséről, valamint a korábban e tárgykört szabályozó fővárosi önkormányzati rendelet hatályon kívül helyezéséről rendelkezik.

*1. melléklet a …../2013. (… . … .) Főv. Kgy. rendelethez*

**A fővárosi közút nem közlekedési célú igénybevétele esetén alkalmazandó díjtételek és szorzószámok, közterületi futó sportesemény kivételével**

|  |  |
| --- | --- |
| **Út kategóriája** | **Fizetendő díj** |
| Jelzőtáblával jelezett főút, tömegközlekedés által járt út | 100 Ft/m2/nap |
| Minden más út | 50 Ft/m2/nap |
| Kerékpárút, gyalogút, járda | 50 Ft/m2/nap |

|  |  |
| --- | --- |
| **Figyelembe veendő egyéb szempontok** | **Szorzószám** |
| Közút teljes lezárása | 2 |
| Téli (november 15. és március 15. közötti időszak) munkavégzés | 2 |
| Burkolatbontási tilalom hatálya alá eső közutak | 2 |

Az egyes esetekre meghatározott szorzószámok azonos igénybevétel esetén összeadódnak.

*2. melléklet a …../2013. (… . … .) Főv. Kgy. rendelethez*

**Közterületi futó sportesemény miatt az útpálya nem közlekedési célú igénybevétele esetén alkalmazandó díjtételek és szorzószámok**

|  |  |
| --- | --- |
| **Út kategóriája** | **Fizetendő díj** |
| Jelzőtáblával jelezett főút, tömegközlekedés által járt út | 3 Ft/m2/óra |
| Minden más út | 1 Ft/m2/óra |

|  |  |
| --- | --- |
| **Figyelembe veendő egyéb szempontok** | **Szorzószám** |
| Közút teljes lezárása | 2 |